Grondonteiening: ‘ANC is roekeloos en onverantwoordelik’Mmusi Maimane, leier van die DA (Foto: Twitter via ANA) Mmusi Maimane, leier van die Demokratiese Alliansie, het Saterdagoggend in Kaapstad, waar die openbare verhoor van die grondwetlike hersieningskomitee oor grondonteiening plaasvind, gesê die ANC is “roekeloos en onverantwoordelik en dobbel met mense se lewens”. Die openbare verhoor het in Goodwood, Kaapstad, plaasgevind. “Die doel van hierdie verhore is om van die mense van Suid-Afrika te hoor of en hoe artikel 25 van die Grondwet gewysig moet word sodat doeltreffende en ekonomies bemagtigende grondhervorming kan plaasvind,” het Maimane gesê. “Dit lyk egter of die ANC nie omgee om die mening van mense van hierdie provinsie aan te hoor nie, want hulle het Woensdag aangekondig dat hulle beslis artikel 25 van die Grondwet gaan wysig. Dit lyk dus of hierdie grondverhore sommer net boksies is wat afgemerk word, en Suid-Afrikaners word nie werklik gekonsulteer nie.” Maimane het dit benadruk dat die DA ten volle verbind is tot grondhervorming. “Ons glo grondhervorming is noodsaaklik. Om die waarheid te sê, die DA-geleide regerings is al myle voor wat betref werklike, betekenisvolle grondhervorming om diegene te bemagtig wat agterweë gelaat is. Die ANC se benadering is egter om nog meer grond in staatsbesit te kry en dit dan aan swart Suid-Afrikaners te huur en hulle ewigdurende huurders te maak, afhanklik van die regering vir hul oorlewing. Dít is nie vordering nie.” Hy het gesê dit het die afgelope paar dae en weke duidelik geword dat die verhore nie oor die mense of vordering gaan nie. “Dit gaan oor mag en om daaraan te bly vasklou. Toe pres. Cyril Ramaphosa, as president van die ANC, die SAUK Woensdag gebruik het om ŉ Zuma-agtige laataandaankondiging te maak, het hy nie aan grond of geregtigheid gedink nie. Hy het net gedink hoe om die ANC bymekaar te hou en die bedreiging wat sy nuwe ‘pêlle in rooi’ vir die verkiesing inhou, te neutraliseer. “Miskien gaan dit daaroor om die EFF se ondersteuning te koop, sodat hulle beheer kan terugkry van die metro’s soos Nelson Mandelabaai wat hulle in die grond in bestuur het met korrupsie en wanadministrasie. “Die ANC is roekeloos en onverantwoordelik en dobbel met mense se lewens. Ons ekonomie is reeds in ŉ vreeslike toestand. In die eerste kwartaal van hierdie jaar het dit met 2.2% gekrimp. Ons het vandeesweek gehoor werkloosheid het gestyg. Byna 10 miljoen volwassenes sit nou sonder werk. En terselfdertyd verhoog die regering lewenskoste met petrolprysverhogings, BTW-verhogings, en verhogings van sondebelasting. Die mense ly vreeslik. Die laaste ding wat hulle nodig het is ŉ knou aan die ekonomie. “Grondonteiening sonder vergoeding is nie die silwer koeël wat geregtigheid sal verseker nie. Om die waarheid te sê, presies die teenoorgestelde. Dit sal privaat eiendomsregte ondermyn en ons ekonomie en werkskepping seermaak. Dit sal beleggers afskrik. Zimbabwe se voorbeeld wys ons dinge kan nog baie erger raak. Om hulself te beskerm, lei die ANC nou Suid-Afrika op ŉ baan wat lukrake grondgrype, lukrake ontneming van privaat eiendom, leë supermarkrakke en leë mae tot gevolg sal hê. “Die president weet dit net so goed soos ek, maar die ANC kom eerste en Suid-Afrika laaste.” Maimane het gesê die DA se benadering is om titelaktes uit te deel. “Waar ons regeer, het ons reeds meer as 100 000 titelaktes oorhandig, en meer as 100 000 gesinne is bemagtig met eienaarskap van ŉ bate wat hulle kan gebruik om ŉ lening te bekom en met ŉ onderneming kan begin. ŉ Bate wat hulle aan hul kinders kan nalaat. “Ons ondersteun ook gelykeaandeelskemas, waar diegene wat die grond bewerk, ook in die wins daarvan deel. Waar ons regeer, het ons ŉ 60%-sukses in landbougrondhervorming wat behaal is deur omvattende ondersteuning aan opkomende swart boere. In teenstelling hiermee het die ANC ŉ 90%-druipsyfer wanneer dit kom by grondhervormingsprojekte.” Maimane het verduidelik die DA het ŉ grondhervorming-raadgewerslessenaar en distrikskomitees oor grondhervorming gestig om die nodige ondersteuning te bied aan opkomende boere. “Ons is die enigste provinsiale regering wat ŉ eksterne evaluasie van alle grondhervormingsplasse binne ons provinsie gedoen het. “Die ANC werk nie meer vir die mense nie. Hulle vertel net leuens. Ek doen ŉ beroep op alle Suid-Afrikaners om populisme te verwerp, konstitusionalisme te verwelkom en saam te werk om Een Suid-Afrika vir Almal te bou.”